เอสเอ็มอีแบงก์เร่งมือระดมเงินฝากทุกรูปแบบ
ปลัดอุตสาหกรรมออกแรงดึงเงิน สสว.ไปฝากเอสเอ็มอีแบงก์
5 มิ.ย. 2556

ปลัดอุตสาหกรรมออกแรงดึงเงิน สสว.ไปฝากเอสเอ็มอีแบงก์
นายวิฑูรย์ สิมะโชคดี ปลัดกระทรวงอุตสาหกรรม กรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า คณะกรรมการบริหารสำนักงานส่งเสริมวิสาหกิจขนาดกลางเเละขนาดย่อม (สสว.) ได้มีมติอนุมัติในหลักการให้นำเงินบางส่วนของ สสว.ไปฝากกับเอสเอ็มอีแบงก์ ซึ่งขณะนี้มอบหมายให้นายชาวันย์ สวัสดิ์ชูโต รองผู้อำนวยการ รักษาการแทนผู้อำนวยการ สสว. ไปพิจารณาวงเงินที่จะนำไปฝาก ซึ่งคาดว่าจะอยู่ที่ประมาณ200-300 ล้านบาท เพื่อเสริมสภาพคล่องให้กับธนาคาร 
อย่างไรก็ตาม ขณะนี้เอสเอ็มอีแบงก์ยังมีฐานะที่ดี เพียงแต่ต้องมีการจัดทำแผนฟื้นฟูให้ฐานะมีความเข้มแข็งขึ้น
สำหรับการสรรหากรรมการผู้จัดการเอสเอ็มอีแบงก์คนใหม่นั้น กรรมการสรรหาจะดำเนินการให้เสร็จสิ้น เพื่อเสนอต่อที่ประชุมคณะกรรมการเอสเอ็มอีแบงก์ในวันที่ 26 มิ.ย.นี้ 
แหล่งข่าวกรรมการเอสเอ็มอีแบงก์ เปิดเผยว่า ขณะนี้ธนาคารกำลังระดมเงินฝากจากหน่วยงานรัฐเข้ามาจำนวนมาก เพื่อใช้ในการขยายธุรกิจ หลังจากก่อนหน้านี้บริษัท ไปรษณีย์ไทย แจ้งว่า จะไม่ขอต่ออายุเงินฝาก เพราะต้องนำสภาพคล่องไปลงทุน
“เราต้องเร่งระดมเงินฝาก เพราะลูกค้าส่วนใหญ่ของธนาคารจะเป็นประเภทสถาบัน ที่ต้องไปประมูลแข่งกับธนาคารอื่น ทำให้มีต้นทุนที่สูงกว่า โดยขณะนี้ต้นทุนเงินฝากอยู่ที่ 3% ขณะที่ดอกเบี้ยเงินกู้ลูกค้ารายย่อยชั้นดีอยู่ที่ 7.25% หากจัดการให้ดีก็จะมีกำไรอยู่ที่ 44.25% ถือว่าอยู่ในระดับที่ดี” แหล่งข่าวเปิดเผย
ขณะที่ก่อนหน้านี้ นายพิชัย ชุณหวชิร ประธานกรรมการบริหาร เอสเอ็มอีแบงก์ เปิดเผยว่า ธนาคารมีแผนที่จะระดมเงินทุนให้ได้ 1 แสนล้านบาทภายในปีนี้ เพื่อเป็นฐานในการปล่อยสินเชื่อใหม่ โดยตั้งเป้าว่าจะเพิ่มความสามารถในการทำกำไร 1%